ROZHODNUTIE RADY
z 20. decembra 2007,
ktorým sa mení a dopĺňa rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Central Bank of Malta
(2007/883/ES)
RADA EURÓPSKEJ ÚNIE,
so zreteľom na Protokol o Štatúte Európskeho systému centrálnych bánk a Európskej centrálnej banky pripojený k Zmluve o založení Európskeho spoločenstva, a najmä na jeho článok 271,
so zreteľom na odporúčanie Európskej centrálnej banky ECB/2007/17 z 29. novembra 2007 Rade Európskej únie o externých audítoroch Central Bank of Malta (1),
keďže:
(1)
Audity účtov Európskej centrálnej banky (ECB) a národných centrálnych bánk Eurosystému majú vykonávať nezávislí externí audítori, ktorých odporúča Rada guvernérov ECB a schvaľuje Rada Európskej únie.
(2)
Podľa článku 1 rozhodnutia Rady 2007/504/ES z 10. júla 2007 v súlade s článkom 122 ods. 2 zmluvy o prijatí jednotnej meny Maltou od 1. januára 2008 (2) Malta teraz spĺňa potrebné podmienky na prijatie eura a výnimka v prospech Malty uvedená v článku 4 Aktu o pristúpení z roku 2003 by sa mala zrušiť s účinnosťou od 1. januára 2008.
(3)
Podľa článku 20 zmeneného a doplneného zákona o Central Bank of Malta, ktorý nadobudne účinnosť 1. januára 2008, sa ročná účtovná závierka Central Bank of Malta overuje v súlade s článkom 27 štatútu ESCB.
(4)
Vzhľadom na zrušenie výnimky Malty odporučila Rada guvernérov ECB, aby Rada schválila spoločnosti PricewaterhouseCoopers a Ernst & Young za externých audítorov Central Bank of Malta na finančný rok 2008.
(5)
Je vhodné postupovať podľa odporúčania Rady guvernérov ECB a zodpovedajúcim spôsobom zmeniť a doplniť rozhodnutie Rady 1999/70/ES (3),
ROZHODLA TAKTO:
Článok 1
V článku 1 rozhodnutia 1999/70/ES sa dopĺňa tento odsek:
„15. Spoločnosti PricewaterhouseCoopers a Ernst & Young sa týmto schvaľujú za spoločných externých audítorov Central Bank of Malta na finančný rok 2008.“
Článok 2
Toto rozhodnutie sa oznámi Európskej centrálnej banke.
Článok 3
Toto rozhodnutie sa uverejní v Úradnom vestníku Európskej únie.
V Bruseli 20. decembra 2007